Nafarroako Parlamentuko Mahaiak, 2021eko martxoaren 22an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Laura Aznal Sagasti andreak aurkezturiko mozioa, zeinaren bidez Nafarroako Gobernua premiatzen baita saltoki txikiak eta tokiko merkataritza babesteko plan urgente bat gara dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko martxoaren 22an

Lehendakaria: Unai Hualde Iglesias

MOZIOAREN TESTUA

EH Bildu Nafarroa talde parlamentarioko foru parlamentari Laura Aznal Sagasti andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko.

Tokiko eta gertuko merkataritzaren sektorea izaten ari da COVID-19aren pandemiak eragindako krisiak gehien kaltetuenetariko bat.

Nafarroako Merkatari Elkarteak egindako diagnostikoaren arabera, Nafarroako merkatarien % 72,10ek gutxitu dituzte beren salmentak aurreko urtearekin alderatuta, eta jaitsiera hori % 89,36rainokoa izan da azpisektoreren batean; adibidez, ekipamendu pertsonalaren sektorean: arropa, zapatak, osagaiak, bitxiak, imitaziozko bitxiak, optikak.

Epe ertain eta luzerako itxaropenak etsigarriak dira: inkesten arabera, saltokien % 15 baino gehiago –1.000 inguru– itxiko dira 9 hilabeteko epean, eta % 23 inguru, berriz –ia 1.400– 5 urteko epean.

Saltokiak ixte hori dela-eta enpleguan aurreikusten den inpaktua kezkagarria da. Datozen 9 hilabeteotan 2.500 lanpostu baino gehiago gal daitezke, eta 4.000, berriz, datozen 5 urteotan.

Saltoki txikien sektorea duela urte batzuk egiturazko krisi betean zegoen jada, eta osasun-krisi honek areagotu besterik ez du egin egoera hori.

Gertuko eta tokiko merkataritzaren aldeko apustua egin behar dugu, eta balioan jarri behar dugu horrek daukan eginkizunaren garrantzia (egituratzailea, kohesio-emailea eta ingurumenaren aldetik jasangarria), kontsumo-ohitura gero eta ohikoagoen atzean dauden beste negozio-mota batzuen aldean (online plataforma handiak, merkataritzagune handiak...).

Tokiko merkataritza enplegu-nitxo garrantzitsu bat da gure erkidegoan, 20.000 pertsona baino gehiagori ematen baitio enplegua (besteren konturako langileak eta autonomoak). Horietako portzentajerik handiena emakumeek osatzen dute, zerbitzuen sektorea oso feminizatuta dagoelako.

– Araubide orokorreko afiliazio osoaren % 70 baino gehiago dira emakumeak.

– Autonomoen araubideko afiliazio osoaren % 56 baino gehiago dira emakumeak.

Emakumeen sektorea zigor gogorragoa ari da pairatzen, Nafarroako langabeziari buruzko azken datuen arabera.

Hori guztia dela-eta, honako erabaki proposamen hau aurkezten dugu:

1. Nafarroako Parlamentuak Nafarroako Gobernua premiatzen du saltoki txikiak eta tokiko merkataritza babesteko plan urgente bat gara dezan berehala.

2. Nafarroako Parlamentuak Nafarroako Gobernua premiatzen du kontsumo-bonuen kanpaina bat egin dezan, behar adinako zuzkidura ekonomikoarekin, gure erkidego osoko saltoki txikietan trukatu ahal izateko.

3. Nafarroako Parlamentuak Nafarroako Gobernua premiatzen du gertuko merkataritza digitalizatzeko egiazko plan bat egin dezan, online salmenta nahiz etxez etxekoa ahalbidetzeko.

4. Nafarroako Parlamentuak Nafarroako Gobernua premiatzen du komunikazio-kanpaina orokorrak eta pedagogia-ekintzak egin ditzan hezkuntzaren alorrean, gertuko merkataritzaren balioak nabarmentzeko eta kontsumo-ohiturak eta -ereduak errotik aldatzen laguntzeko.

5. Nafarroako Parlamentuak Nafarroako Gobernua premiatzen du ez dezan merkataritzagune handi edo ertainik susta, eta neurri berriak aktiba ditzan Nafarroako herri eta hirietan hutsik dauden lokalak betetzeko.

6. Nafarroako Parlamentuak Nafarroako Gobernua premiatzen du azter dezan ea mugatzerik dagoen altuerako merkataritzaren ezarpena eta merkataritza bertikalaren garapena.

7. Nafarroako Parlamentuak Nafarroako Gobernua premiatzen du albait lasterren gara ditzan saltoki txikiek merkataritzagune handien aldean aukera berdintasuna izatea bermatuko duten tresna zehatzak.

Iruñean, 2021eko martxoaren 17an

Foru parlamentaria: Laura Aznal Sagasti